पाएं अपने शहर की ताज़ा ख़बरें और फ्री ई-पेपरडाउनलोड करें
अमृतसर. पाकिस्तान गुरुद्वारा प्रबंधक कमेटी 16 जून को लाहौर के गुरुद्वारा डेहरा साहिब में सिख धर्म के पांचवें गुरु अर्जुन देव जी का शहीदी दिवस मनाएगी। जबकि शिरोमणि गुरुद्वारा प्रबंधक कमेटी 12 जून को यह दिवस मना रही है।
क्या किया जाए, किस समागम में भाग लें। मन में यही उलझन लेकर 378 भारतीय सिख श्रद्धालुओं का जत्था शनिवार को अटारी रेलवे स्टेशन से पाकिस्तान रवाना हुआ। लगभग बीस श्रद्धालुओं के सड़क मार्ग से पाकिस्तान में दाखिल होने की खबर है। इन श्रद्धालुओं को इस बात की खुशी थी कि उन्हें यात्रा के जरिए उन ऐतिहासिक गुरुद्वारों के दर्शनों का मौका मिला है, जो भारत के बंटवारे के वक्त पाकिस्तान में रह गए थे।
शिरोमणि कमेटी के 156 सदस्यीय जत्थे का नेतृत्व कर रहे जत्थेदार रामपाल सिंह बहनीवाल ने बताया कि उनका जत्था 12 जून को गुरुद्वारा डेहरा साहिब में शहीदी दिवस आयोजित करेगा। अगर इसकी मंजूरी न दी गई तो सिख श्रद्धालु जहां भी होंगे, अरदास करके अगले दिन 13 जून को समझौता एक्सप्रेस से अटारी लौट आएंगे।
बहनीवाल अपने साथ वह दस्तावेज लेकर गए हैं जिन्हें दिखाकर वह पाकिस्तान कमेटी को अपनी बात के लिए मना सकें। मगर हकीकत यह है कि अधिकांश श्रद्धालु शिरोमणि कमेटी के 12 जून को गुरुपर्व मनाने के फैसले से सहमत नहीं।
सोहन सिंह नामक श्रद्धालु ने कहा, ऐसे मौके जिंदगी में बार-बार नहीं आते, इसलिए वे यात्रा पूरी करके ही लौटेंगे। उधर, शिरोमणि कमेटी की भूतपूर्व महासचिव और वर्तमान सदस्य बीबी किरणजोत कौर का कहना है कि संशोधित नानकशाही कैलेंडर में महीनों के दिन कम-ज्यादा हो रहे हैं, जिससे यह निश्चित नहीं हो सकता कि गुरुपर्व किस तारीख को आएगा। इससे सिख संगत में दुविधा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn